Znievsky potok

Znievsky potok je potok v dolnom Turci, v južnej časti okresu Martin. Je to ľavostranný prítok Turca, meria 6,2 km a je tokom IV. rádu. 

Tečie v Turčianskej kotline, v podcelku Valčianska pahorkatina, vznikol odrazením vody potoka Vríca v ústí Kláštorskej doliny, na jeho pravom brehu, severoseverozápadne od obce Kláštor pod Znievom v nadmorskej výške približne 507 m n. m. Najprv tečie súbežne s Vrícou východným smerom, potom sa stáča na juhovýchod a preteká intravilánom obce Kláštor pod Znievom, kde sprava priberá Kláštorský potok. Pod obcou priberá z tej istej strany Vendelínsky potok a následne napája sústavu Znievskych rybníkov (chov pstruhov) na ľavom brehu a ďalej priberá pravostranný potok Dielnice. Na dolnom toku ešte priberá sprava Haditý potok, na severnom okraji intravilánu obce Turčiansky Ďur sa stáča východným smerom, podteká cestu II. triedy č. 519 a tečie ešte cez Osadu pri stanici. Napokon podteká železničnú trať č. 170, stáča sa na juhovýchod a východne od obce Turčiansky Ďur ústi v nadmorskej výške cca 434 m n. m. do Turca.

Referencie

Externé odkazy 
 Poloha prameňa na turistickej mape

Potoky na Slovensku
Povodie Turca
Vodné toky v okrese Martin